เดินหน้าเพิ่มทักษะอาชีพให้แรงงานนอกระบบ สร้างรายได้ เสริมการท่องเที่ยว กระตุ้นเศรษฐกิจฐานราก
นางบุปผา พันธุ์เพ็ง รองปลัดกระทรวงแรงงาน ลงพื้นที่จังหวัดพังงา ติดตามการดำเนินงานโครงการแก้ไขปัญหาความเดือดร้อนด้านอาชีพ กิจกรรมพัฒนาทักษะฝีมือ ของกลุ่มแม่บ้านเกษตรกรบ้านบ่อแสน ที่ตำบลบ่อแสน อำเภอทับปุด จังหวัดพังงา โดยร่วมกับปลัดจังหวัด พัฒนาสังคมและความมั่นคงของมนุษย์จังหวัด ผู้แทนพาณิชย์จังหวัด ผู้แทนพัฒนาการจังหวัด อดีตผู้ใหญ่บ้านและอาสาสมัครแรงงาน นางบุปผา กล่าวว่า กระทรวงแรงงานมุ่งส่งเสริมทักษะฝีมือแรงงานให้กับกลุ่มวิสาหกิจชุมชน กลุ่มอาชีพต่างๆ ให้ได้รับความรู้ ทักษะฝีมือ สร้างความเข้มแข็งและมั่นคงให้แก่เศรษฐกิจฐานรากในระดับชุมชนของประเทศ รวมทั้งยกระดับศักยภาพและดูแลสิทธิแรงงานนอกระบบให้ได้รับการคุ้มครองตามกฎหมายส่งเสริมการพัฒนาคุณภาพชีวิตและคุ้มครองแรงงานนอกระบบมาอย่างต่อเนื่อง ซึ่งกลุ่มแม่บ้านเกษตรกรบ้านบ่อแสน จังหวัดพังงา เป็นหนึ่งในกลุ่มที่กระทรวงแรงงานเข้าไปส่งเสริมและสร้างความเข้มแข็งในการประกอบอาชีพเสริมทำผ้ามัดย้อมโดยใช้สีธรรมชาติจากเปลือกลูกชก หรือเปลือกลูกเหนา ทำสี นำไปทำผ้าพันคอ ผ้าคลุมไหล่ กระเป๋าทำมือ มีผลิตภัณฑ์ที่หลากหลาย โดยได้รับการสนับสนุนงบประมาณจากสำนักงานแรงงานจังหวัด และได้รับการต่อยอดจากหน่วยงานอื่นๆ ด้วย เช่น สำนักงานเกษตรและสหกรณ์จังหวัด สำนักงานพาณิชย์จังหวัด สำนักงานพัฒนาชุมชนจังหวัด เป็นต้น ซึ่งถือได้ว่าเป็นแบบอย่างการพัฒนาทักษะอาชีพที่ประสบความสำเร็จจากความร่วมมือของทุกภาคส่วน ใช้ศักยภาพในท้องถิ่นมาต่อยอดสร้างผลิตภัณฑ์สร้างรายได้และยังเป็นการส่งเสริมการท่องเที่ยวในพื้นที่ นำไปสู่การสร้างรายได้ให้กับชุมชนได้อีกด้วย